Παναγής Ζησσιμάτος

Ο Παναγής Ζησσιμάτος (1948 - ) είναι Έλληνας εφοπλιστής.

Βιογραφικά στοιχεία 
Ο Παναγής Ζησσιμάτος (Panagis Zissimatos) είναι γιος του Ανδρέα και της Σταματούλας και γεννήθηκε στην Κεφαλονιά. Κατάγεται από μια γνωστή οικογένεια στο χώρο της ελληνικής εμπορικής ναυτιλίας, την οικογένεια Βαλλιανάτου.

Οι ρίζες της ναυτιλιακής δραστηριότητας της οικογένειας ανάγονται στις αρχές του 19ου αιώνα, ενώ όλη η οικογένεια ασχολείται με τη ναυτιλία από δύο (2) αιώνες νωρίτερα. Ο ιδρυτής Ανδρέας Βαλλιανάτος (1794-1899) δημιούργησε ένα στόλο ιστιοπλοϊκών πλοίων που δραστηριοποιούνταν στο εμπόριο της περιοχής των Ιονίων Νήσων με βάση την Μπραΐλα Ρουμανίας. 

Τόσο οι γιοι του Γεράσιμος Βαλλιανάτος (1822-1894) όσο και ο Διονύσης Βαλλιανάτος (1820-1890) ακολούθησαν το ναυτικό επάγγελμα του πατέρα τους. Ο Γεράσιμος με επιτυχία διαπραγματεύτηκε το δικό του πλοίο «Άγιος Νικόλαος» μεταξύ Ελλάδας, Μάλτας, Τεργέστης και άλλων μεσογειακών λιμανιών. Ο Διονύσης ασχολήθηκε κυρίως με τα νησιά του Ιονίου, ενώ ο γιος του Παναγής έγινε εφοπλιστής στην περιοχή του νότιου Δούναβη. Οι απόγονοι του Γεράσιμου, Δημήτρης Βαλλιανάτος (1861-1943) και ο γιος του Λουκάς Βαλλιανάτος (1885-1968) συνέχισαν την οικογενειακή ναυτική παράδοση. Η Σταμάτουλα Βαλλιανάτου, κόρη του Λουκά, παντρεύτηκε τον Ανδρέα Ζησιμάτο, ο οποίος αργότερα έγινε συνεργάτης του πατέρα της στις ναυτιλιακές επιχειρήσεις.

Ήδη από το τέλος της δεκαετίας του 1920, δημιουργήθηκαν μακροχρόνιες σχέσεις με γνωστές πετρελαϊκές εταιρείες, όπως η BP Hellas, η Shell Hellas, η Mobil και η Standard Oil, οι οποίες γενικά αφορούσαν τη μεταφορά πετρελαίου στις ελληνικές και γειτονικές μεσογειακές ναυτιλιακές αγορές.

Όπως όλοι οι πρόγονοί του, έτσι και ο Παναγής Ζησσιμάτος, ακολούθησε την οικογενειακή παράδοση και μπήκε στη θάλασσα σε πολύ μικρή ηλικία. Ήδη από 14 ετών και στην ηλικία των 18 ετών, είχε ήδη 18 μήνες θαλάσσιας υπηρεσίας. Αποφοίτησε από την ναυτική Σχολή των Οινουσσών, το πιο διακεκριμένο ναυτικό κολέγιο της Ελλάδας, και αργότερα απέκτησε την άδεια πλοιάρχου, ταξιδεύοντας με τα περισσότερα είδη πλοίων.

Ως μέλος μιας μεγάλης ελληνικής ναυτιλιακής οικογένειας, ο Παναγής Ζησσιμάτος είχε αρκετά χρόνια θαλάσσιας υπηρεσίας ως πλοίαρχος διάφορων ωκεάνιων πλοίων υπό ελληνική, αλλά και υπό αλλοδαπές σημαίες, και είχε συγκεντρώσει γνώσεις και προσωπική εμπειρία στις δυνατότητες και τους περιορισμούς διαφόρων τύπων πλοίων και της ναυτιλιακής βιομηχανίας, γενικά. Αξιοποιώντας αυτή τη γνώση και εμπειρία, επέκτεινε τις δραστηριότητές του τα επόμενα χρόνια.

Στα τέλη της δεκαετίας του 1970, ο ιδιόκτητος στόλος αποτελούταν από δύο μικρά δεξαμενόπλοια που μετέφεραν πετρελαιοειδή προϊόντα στα ελληνικά νησιά και γενικότερα στη Μεσόγειο. Ο Παναγής Ζησσιμάτος εισήλθε τότε στην οικογενειακή επιχείρηση. Οι διευθύνοντες και μέτοχοι της οικογενειακής επιχείρησης ήταν οι θείοι του Γεράσιμος και Δημήτριος Βαλλιανάτος.

Ο Παναγής Ζησσιμάτος ακολουθώντας τον δικό του δρόμο, δημιούργησε στα μέσα της δεκαετίας 1980 την εταιρεία "Adriatic Τankers" που δραστηριοποιήθηκε παγκοσμίως στην μεταφορά πετρελαιοειδών όντας μία από τις μεγαλύτερες και πρωτοπόρες ναυτιλιακές εταιρείες που εισήγαγε καινοτομίες στην μεταφορά των πετρελαιοειδών, μέχρι περίπου τα μέσα της δεκαετίας του 1990 προτού αποσυρθεί από την αγορά.

Πηγές

 Η Adriatic Tankers και ο Παναγής Ζησσιμάτος
 Adriatic Tankers Group

Εξωτερικοί σύνδεσμοι  	
 H Ναυτιλία σήμερα - Άρθρο του Π. Ζησσιμάτου
 ΑΔΡΙΑΤΙΚΗ (Adriatic Tankers): «Ενα Ελληνικό θαύμα»

Έλληνες εφοπλιστές